АҞӘА, мшаԥы 28 - Sputnik. Аҧсны Аҳәынҭқарра Ахада Рауль Ҳаџьымба ақьырсиан иашахаҵара ныҟәызго ақьырсиануааи, Амшаҧныҳәа азгәазҭо Аҧсны ауаажәларра зегьы дрыдныҳәалеит. Абри атәы аанацҳауеит Аҳәынҭқарра ахада иофициалтә саит.
"Акыр иаҧсоу ҳауаажәлар! Гәык-ҧсык ала ишәыдысныҳәалоит Ақьырсиан ныҳәа ду - Мшаҧы! Мшаҧы лаша анцәахаҵара зырҕәҕәо, ақьырсиан ҟазшьа бзиақәа рыла ауаа еидызкыло ныҳәоуп. Анцәа иныҳәаҧхьыӡ ҳадгьыл иагымзааит, иҟалааит ҳҳәынҭқарраҟны доуҳала аиҭеира, аиҭаҿиара", - аҳәоит адныҳәалараҿы.
Аҳәынҭқарра ахада иҧшьоу абри амш аҽны аԥсуа жәлар ирзеиӷьеишьеит агәабзиара, ахирра, шьардаамҭа насыҧла аҟазаара.